อิ่มท้องอิ่มใจไปกับซาลาเปาสูตรเด็ดเมืองแปดริ้ว ที่มีให้เลือกกว่า 8 ไส้ พร้อมทานอาหารจานด่วนสไตล์จีนๆ ที่ ร้านคุณป้อม 

วันนี้ผมและทีมงานเดินทางไปไหว้พระสักการะหลวงพ่อโสธรที่วัดโสธรวราราม อ.เมือง จังหวัดฉะเชิงเทรา และแน่นอนครับ วงในผ่านมาทั้งที ก็ต้องชิมอาหารแน่นอน ซึ่งในระหว่างทางวันนี้ เราได้มาฝากท้องกันที่ “ร้านคุณป้อม” ร้านซาลาเปาและบะหมี่สายรุ้งชื่อดังย่านบางคล้า ซึ่งเป็นตำนานซาลาเปาสูตรลับ ที่มีมายาวนานกว่า 20 ปี ร้านตั้งอยู่เลขที่ 931 ถ.เทพคุณากร ทางไปวัดโสธรวราราม เป็นร้านเล็กๆ ตกแต่งสไตล์โรงน้ำชาจีน และเพื่อไม่ให้เสียเวลา ร้านนี้จะมีอะไรดีอะไรเด็ด ที่ทำให้ผมและทีมงานต้องแวะชิม ไปดูกันเลยดีกว่า 

และแล้วก็มาถึงไฮไลต์ของเราวันนี้ครับ กับซาลาเปาสูตรเด็ดที่มีให้เลือกมากกว่า 8 ไส้ เช่น ซาลาเปาไส้หมูสับไข่เค็ม , ซาลาเปาหมูสับ , ซาลาเปาไส้หมูแดง , ซาลาเปาไส้แปะก๊วย , ซาลาเปาฟักทองไส้ครีม , ซาลาเปาใบเตยไส้ถั่วแดงงาดำ , ซาลาเปาไส้เผือก , ซาลาเปาไส้ผัก ซึ่งพี่เจ้าของร้านเล่าว่าเป็นสูตรที่สืบทอดกันมายาวนานกว่า 20 ปี ได้มีการพัฒนาและปรับปรุงมาเรื่อยๆ จนเป็นที่ติดปากของคนทาน ซาลาเปาที่ร้านเป็นซาลาเปาแป้งนิ่ม เนื้อมีความนุ่มเหนียวไม่แข็งกระด้าง ที่สำคัญเนื้อซาลาเปาไม่ติดปากติดคออีกด้วย ตัวแป้งซาลาเปาจะมีส่วนผสมที่แตกต่างกันออกไปทำให้เกิดเป็นสีที่หลากหลาย ราคาของซาลาเปาเริ่มตั้งแต่ 8 - 20 บาท แล้วแต่ไส้ ราคาถูกมากๆ เมื่อเทียบกับคุณภาพ 

ทีเด็ดอีกอย่างที่ไม่กล่าวถึงไม่ได้ของร้านนี้คือบะหมี่หน้าต่างๆ ชามนี้เป็นบะหมี่ซี่โครงหมู ตัวเส้นบะหมี่นั้นมีความพิเศษ มีชื่อเรียกว่าบะหมี่สายรุ้ง ผลิตจากแป้งสาลีผสมผสานกับวัตถุดิบธรรมชาติจึงทำให้มีสีสันหลากหลายน่ารับประทาน และยังได้ประโยชน์อีกด้วย ชามนี้มาพร้อมซี่โครงหมูตุ๋นรสชาติเข้มข้นเหมือนเคย ทานคู่กับบะหมี่แล้วต้องบอกว่ามันใช่เลย! 

เชื่อว่าทริปสุดสัปดาห์นี้หลายคนคงจะได้ที่ฝากท้องกันแล้วใช่ไหมครับ หากมาเที่ยวเมืองฉะเชิงเทราก็อย่าลืมมาทานซาลาเปาเจ้าดังย่านแปดริ้วที่ร้านคุณป้อมแห่งนี้นะครับ ร้านตั้งอยู่ที่ 931 ถ.เทพคุณากร ทางไปวัดโสธรวราราม สาขานี้เป็นสาขาเดียวที่มีอาหารและเครื่องดื่มจำหน่ายนอกเหนือจากซาลาเปา อีก 2 สาขาอยู่ที่ถนนวรรณยิ่ง และถนนบางคล้า-แปลงยาว อ.บางคล้าจำหน่ายเฉพาะซาลาเปาและของฝากชนิดอื่นๆ ส่วนวันเสาร์-อาทิตย์และวันหยุดนักขัตฤกษ์พบกันได้ที่ ตลาดบ้านใหม่ 100 ปี อ.เมือง และตลาดน้ำบางคล้า อ.บางคล้า จ.ฉะเชิงเทรา (ถ้าใครไปผมฝากซื้อกล่องนึงนะ อันนี้พูดจริง!)

เวลาเปิด-ปิดร้าน ทุกวัน : 07:00 - 17:00 น.

เบอร์ติดต่อ 038-820728, 038-825728-9, 038-825289, 089-7701056
